મારી બીજી ગર્લફ્રેન્ડનું નામ સોનમ છે. એ દેખાવમાં સારી છે, એટલે સરસ છે. એનો અવાજ થોડોક હસ્કી છે. રાની મુખર્જી જેવો. એ મારા કરતાં અડધો ઇંચ ઉંચી છે. હાઈટનો તો બહુ પ્રોબ્લેમ નથી પણ એનું અંગ્રેજી ખતરનાક છે. મતલબ તમે સમજો છો એવું ખરાબ નહિ, ઘણું સારું છે. એ ઇંગ્લીશમાં હસે છે અને ઇંગ્લીશમાં છીંકે છે. હદ તો ત્યારે થાય છે જયારે એ હિન્દીમાં ડબ થયેલું પિક્ચર છોડીને પ્યોર અંગ્રેજી, એ પણ સબટાઈટલ વગરનું, પિક્ચર જોવા ઘસડી જાય. એની સાથે વાત કરતાં જો ઉચ્ચાર ખોટો હોય તો મૂળ વાત બાજુ પર રહી જાય અને એ સાચા ઉચ્ચાર શીખવાડવા બેસી જાય. એને કહીએ કે ‘ચાલ જ્યુસ પીવા’, તો એ કહેશે ‘તમે લોકો જ્યુસ પીવો, હું જુસ પીશ’. અને ભૂલમાં જો hole, hall અને whole નાં ઉચ્ચારમાં ભેળસેળ કરી તો એક લાંબુ લેકચર જ આપી દે. ક્રિકેટના બોલને પણ એ બોલ અને ફિંગર બાઉલને પણ એ બોલ કહેવાનો આગ્રહ રાખે છે એમાં હું બહુ કન્ફયુઝ થઈ જાઉં છું. હવે આમ તો હું પણ ઈંગ્લીશ મિડીયમમાં ભણ્યો છું, તોયે મારું ઈંગ્લીશ મિડીયમ હોય એમાં મારો વાંક કે મારા ટીચર્સનો?